ધરતીમાંથી અન્ન ઊપજ્યું, ને અન્નના આહારમાંથી માનવી ઊપજ્યો. એવું ટૂંકામાં કહી શકાય. આ કામ ઈશ્વરે “બ્રહ્મા” રૂપે કર્યું. એ તો ઠીક, પણ આ બધા પ્રપંચને નિભાવવા માટે ગોઠવણ કરવાની રહી. એ ખટપટની ગોઠવણ ઈશ્વરે વિચારી, ત્યારે એ “વિષ્ણુ” કહેવાયો. જેમ એક જ માણસ રસોઈ કરે ત્યારે રસોઈયો, ભજન કરે ત્યારે ભક્ત, ને વેપાર કરે ત્યારે વેપારી કહેવાય, એમ, એક જ પરમાત્માએ જગતરૂપી કારખાનું કાઢવાનો વિચાર કર્યો ત્યારે એ ઈશ્વર, ને કારખાનાના નકશા કર્યા ત્યારે હિરણ્યગર્ભ, અથવા બ્રહ્મા કહેવાવા લાગ્યો. પછી કારખાનાની મેનેજમેન્ટ કરવા વખતે એનું “વિષ્ણુ” નામ પડ્યું. એ ફરજ સંભાળવા માટે ઈશ્વરે વારે ઘડીએ કોઈ ને કોઈરૂપે “અવતાર” લેવા પડે છે, તેથી વિષ્ણુને અવતારો ઘણા લેવા પડ્યા હોવાનું કહેવાયું.